Irodalom 5.

FI-501020501/1

Tanmenetjavaslat

(Rugalmas)

Készítette: Szakmai munkaközösség



# Bevezetés

Útmutatónk az Oktatáskutató és Fejlesztő Intézet *Irodalom 5.* című tankönyvéhez készült, az A jelű kerettantervvel összhangban. Kérjük, hogy alkalmazása során vegye figyelembe a következőket:

A pedagógus elsődleges feladata, hogy „*oktatómunkáját éves és tanórai szinten, tanulócsoporthoz igazítva, szakszerűen megtervezve végezze, irányítsa a tanulók tevékenységét*.” (Nkt. 62. § (1)) Tehát a tervezés során az elsőrendű kötelesség a tartalmi szabályozók mellett a tanulócsoport szükségleteihez való alkalmazkodás. Ennek következtében az ajánlott tanmenet alkalmazásánál a pedagógus nem elégedhet meg annak pontos követésével, hanem adaptálnia kell. Ezért tesszük közre ajánlásunkat *szerkeszthető dokumentumként*, s javasoljuk, hogy amikor tanévi munkájának tervezésénél használja, készítsen belőle saját új dokumentumot, amely már tükrözi az Ön szakmai-pedagógiai szempontok szerint meghozott döntéseit. Tanmenetünk az év teljes óraszámát lefedi, hogy ezzel is megkönnyítsük a tervezést, azonban Önnek figyelembe kell vennie, ha pl. tanulmányi kirándulás, erdei iskola, témahét, iskolanapok vagy más rendezvények miatt az irodalomórák hagyományos formában nem tarthatók meg. Elsősorban a kiegészítő anyagként megjelölt tartalmak hagyhatók el anélkül, hogy a kerettantervekben előírt követelmények teljesítése csorbulna.

Mindenekelőtt javasoljuk, hogy készítsen *helyzetképet* arról, hogy a tanulócsoport eljutott-e a korábbi tanulmányainak eredményeiként feltételezett tudás- és képességszintre. Különösen fontos ez ötödik osztályban, amikor felső tagozatra léptek, és minden bizonnyal új tanárukként foglalkozik a csoporttal. Amennyiben elmaradást tapasztal, akkor be kell építenie éves tervébe a felzárkózást arra a szintre, amelyet tanmenetünk kiinduló állapotnak tekint, és a tanmenetet adott esetben tömörítve/rövidítve kell alkalmaznia. Ennek függvényében az évfolyam végére kitűzött célok redukálása is indokolt lehet. Ha a csoport tudás- és képességszintje megengedi, akkor több a tankönyv által közölt anyag feldolgozására is lehetőség nyílik, illetve hosszabban elidőzhetnek azon szövegeknél, témáknál, tevékenységeknél, amelyek a gyerekeknek jobban tetszenek, s amelyek ily módon motivációjukat is fokozzák. A két tanmenet (a jelen dokumentum vagy a rugalmas megjelölésű) bármelyikének alkalmazása biztosítja a kerettantervben előírt követelmények teljesítését.

A tervezésnél tekintettel kell lenni a csoporton belüli *egyéni differenciálás* szakmai követelményére is, amit természetesen az ajánlott tanmenet összeállításánál nem lehetett megtenni. A differenciálás elve egyaránt érvényesülhet az elsajátítás folyamatában, az ellenőrzés, értékelés tartalmában és formájában, valamint az egyéni bánásmód alkalmazásában. A differenciálás szorosan összekapcsolódhat a kooperatív módszerek alkalmazásával.

Éves tervezetében a tanmenetet Ön aszerint is módosíthatja, hogy iskolájában, illetve a tanulócsoportban milyen *tanulást támogató eszközöket* vehet igénybe. Így például az IKT-eszközök rendelkezésre állása vagy hiánya is befolyásolhatja terveit, valamint az iskola specialitásai, társadalmi környezete, a szülők bevonásának lehetősége, a környezetében található (vagy a tanulmányi kirándulás során felkeresett) helyek, mint például könyvtár, művelődési ház, irodalmi emlékhelyek stb. Nyilvánvaló, hogy a tanulás leghatékonyabb formái azok, amelyek közvetlenül a valós életből erednek, azzal hozzák közvetlen kapcsolatba a tanultakat.

**A tanmenet legfőbb sajátossága, hogy a kerettanterv szerint kötelező és ajánlott, kiegészítő, választható tananyagok megkülönböztetésével rugalmasságot biztosít a pedagógusnak a saját tanmenete kialakításához.**

Az ajánló tanmenet kapcsolódása az Irodalom 5. tankönyvhöz

A tankönyv öt fejezetből áll, továbbá fejezetenként összefoglalást, függelékként életrajzi vázlatokat, fogalomtárat és „ráadásként” további irodalmi szemelvényeket tartalmaz. A leckék feldolgozását általában egy-egy tanórában látjuk kivitelezhetőnek. Azokat a leckéket, amelyek kihagyása vagy más témával való kiváltása nem jelent lényeges eltérést a kerettantervtől, kiegészítő anyagként jelöltük.

A leckék a szemelvények függvényében különböző hosszúságúak, de struktúrájuk (kevés kivételtől eltekintve) állandó:

*Rólad szól*

*Szépirodalmi szemelvény*

*Kérdések, feladatok*

*Az irodalmi szöveghez kapcsolódó új ismeretek (e rész címe egy kiemelten fontos fogalom)*

*Mit gondolnak mások? (nem minden leckében szerepel)*

*Szövegértés (a Mit gondolnak mások? szövegéhez kapcsolódóan)*

*Rendszerezzünk! (az új ismeretek áttekintése grafikus szervezővel)*

A leckék élén álló *Rólad szól* című kérdéscsoport előzetes szempontokat kínál a figyelmes olvasáshoz, segít felidézni a tanult ismereteket, és személyes élmények megosztására ösztönzi a gyerekeket. A tanár természetesen választhat az itt szereplő kérdések közül, vagy ezektől eltérő egyéb kérdéseket is megfogalmazhat. Fontos azonban, hogy az új anyag megismerése előtt történjék meg a gyerekek előzetes ismereteinek, vélekedéseinek megelevenítése, hogy az új és a korábbi tudáselemek szervesen összekapcsolódjanak, és létrejöjjön egy egységes új belső tudásvilág.

Az irodalmi szemelvények elhangzása a legfontosabb pontja minden tanórának. (Tervezzünk ilyet azokra az órákra is, amelyeken nem konkrét művek, hanem a szerzők élete vagy a művek keletkezése áll a tartalmi fókuszban.) Fontosnak tartjuk, hogy a művek élményt jelentsenek diákok számára. A szemelvények utáni kérdések, feladatok az olvasott mű megértését segítik, majd az azt követő rész tartalmazza a legfontosabb új ismeretelemet. A fejlesztők törekvése volt a kiemelt fogalmakból egy homogén gondolatmenet létrehozása, s ez az ötödik osztályban a jelek köré épül. Ez azonban a kerettantervben nem kulcsfogalom, s ezért nem kell minden e részben szereplő ismeretet feltétlenül megtanulandónak tekinteni. Kulcsfogalmaknak a következők tekinthetők: **cselekmény, elbeszélő költemény, életkép, epika, hasonlat, konfliktus, líra, megszemélyesítés, mese, mesetípusok, metafora, műmese, népmese, regény, rím, ritmus, tájvers (tájleíró költemény), ütemhangsúlyos verselés.**

A *Mit gondolnak mások?* című rész nem szépirodalmi mű, hanem a lecke témájához kapcsolódó elgondolkodtató szöveg, amelyben felnőttes gondolatmeneteket is megismerhetnek a tanulók. A változatos témájú szövegek megértése olykor némileg meghaladja ugyan az ötödikes diákok képességeit, s ezért ezek kihívást jelenthetnek számukra, de a szöveg feldolgozását itt is kérdések és feladatok segítik. A lecke végén található *Rendszerezzünk!* című grafikus feladattípus vizuális eszközzel fejleszti a tanulók gondolkodását és problémamegoldó képességét. Az irodalmi szövegválasztás fontos szempontja volt, hogy a klasszikus értékek mellett modern szerzőkkel, a mai tizenéveseket érdeklő versekkel, regényrészletekkel is megismerkedjenek a tanulók. A műveknek ez a csoportja azonban nem tekinthető valamiféle kortárs kánonnak, s az itt szereplő művek mellett vagy helyett a tanárok bátran válogathatnak saját kedvenceik közül. A tankönyv végén található életrajzi vázlatok és fogalomtár nem az ellenőrzés, értékelés megalapozását szolgálja, azt ugyanis az iskola helyi tanterve alapján kell a szaktanárnak megállapítania, de a biztos és alapos tudáshoz hatékonyan járulhat hozzá ezek rendszeres használata.

Tankönyvünkhöz írásbeli és szóbeli feladatok gazdag tárházát kínáló munkafüzet is kapcsolódik. A feladatok sokszínűsége lehetővé teszi, hogy a gyengébb és a jobb képességű diákok egyaránt élvezzék az irodalomórákat, s hogy találjon a pedagógus az adott osztály, csoport képességeihez igazodó feladatokat. A munkafüzet feladatai segítenek eligazodni a 10-11 éveseknek a hétköznapok világában, érdeklődésüket felkeltik a tananyaghoz kapcsolható egészen más témakörök, gondolatok iránt is.

Fontosnak tartjuk mind a tanórák, mind a nagyobb témák, illetve a tanévi munka egészére nézve is a tudásépítés és a tudatos képességfejlesztés modelljének alkalmazását. Eszerint minden új ismeret vagy tevékenységforma korábbi tudásba, illetve képességrendszerbe épül be. Ezért mindig szükséges az előzetes tudás felelevenítése, valamint minden új lecke/téma/tanulási folyamat végén a tudásépítésre és képességfejlődésre való személyes reflektálás, önmagunk épülésének tudatosítása.

|  |  |  |  |
| --- | --- | --- | --- |
| **Témák** | **Új tananyag feldolgozása** | **Képességfejlesztés, összefoglalás,**  **gyakorlás, ellenőrzés** | **Teljes**  **óraszám**  **72 óra** |
| Bevezetés | **0** | **6** | **6** |
| Mesevilág | **5** | **8** | **13** |
| Petőfi Sándor: János vitéz | **11** | **6** | **17** |
| Szülőföld | **2** | **7** | **9** |
| Család, barátság | **2** | **4** | **6** |
| Molnár Ferenc: A Pál utcai fiúk | **6** | **6** | **12** |
| Év végi összefoglalás | **0** | **9** | **9** |
| összesen: | **26** | **46** | **72** |

| Témák órákra bontása | Az óra témája (tankönyvi lecke) vagy funkciója | Célok, feladatok | Fejlesztési terület | Ismeretanyag |
| --- | --- | --- | --- | --- |
| BEVEZETÉS | | | | |
| **1.** | **Ismerkedés** | Ezen az órán még nem kerül elő az ismeretanyag. A cél, hogy a tanulócsoport személyes kötődései megerősödjenek (pl. a nyári élmények felidézésével), és a felső tagozatba lépve az új tanárral is kialakuljon a kapcsolat. Ebben segíthetnek egyszerűbb közösség- és személyiségfejlesztő játékok, amelyek során bemutatják saját magukat vagy társuk nevében mutatkoznak be, mondják el jó tulajdonságaikat stb. | Az önismeret és a társas kultúra fejlesztése azáltal, hogy a tanulók gyakorolják az odafigyelést egymásra. A másik személy helyzetébe való belehelyezkedés gyakorlása, mások szempontjainak figyelembe vétele. |  |
| **2.** | **Ismerkedés a tananyaggal és a taneszközökkel** | A tanár bemutatja az új tantárgyat és a tankönyvet. A tankönyv bemutatása során fölhívhatja a figyelmet arra, hogy hamarosan meséket fognak olvasni, ill. a tanév során olvasandó művekhez sok játékos feladat is kapcsolódik. A házi és az ajánlott olvasmányok áttekintése. Az ellenőrzés, értékelés módszereinek ismertetése. | Az olvasás iránti kedv felkeltése, fenntartása. Az irodalom által felvetett kérdésekben való személyes érintettség tudatának kialakítása. | A jelen tanév házi és ajánlott olvasmányainak, valamint memoritereinek rövid áttekintése. |
| **3.** | **Felmérés: olvasás, az írott szöveg megértése** | Annak felmérése, hogy a tanulók hogyan olvasnak hangosan idegen szöveget, mennyire tudják olvasásukkal közvetíteni a szöveg gondolati, érzelmi-hangulati tartalmát. Az óra második felében szövegértési feladatsor (írásban) az értő olvasás felmérésére. | Olvasás, az írott szöveg megértése. | Idegen szövegek hangos olvasásának stratégiája. |
| **4.** | **Felmérés: szövegalkotás** | Annak felmérése, hogy a tanulók hogyan tudnak rövidebb szövegeket megalkotni, milyen szinten képesek személyes és olvasmányélményeik megfogalmazására különböző szövegtípusokban és műfajokban. | Írás, szövegalkotás. | Az előző tanév házi és ajánlott olvasmányai. |
| **5.** | **Kutass a könyvtárban és a világhálón!** | A lecke célja, hogy a tanulók számára útmutatás nyújtson az interneten vagy a könyvtárakban rendelkezésre álló információk egyre tudatosabb használatához. A tanórát érdemes a könyvtárban vagy a számítógépteremben megtartani. (Ezen az órán tegyük lehetővé a tanulók saját tulajdonú IKT-eszközeinek használatát is, ha van ilyen.) Gyűjtsünk további hasznos web-helyeket. Tegyük fel a kérdést: Mikor kell gyanakodni az információk megbízhatóságában? | Információkeresés, -válogatás, -kezelés; tudatos internethasználat, digitális kompetenciák. | Információkezelés alapelvei.  Hasznos honlapok, megbízhatatlan információforrások |
| **6.** | **Év eleji ismétlés: Mit tanultunk a meséről?** | A lecke célja, hogy a mesével kapcsolatos előzetes ismereteket felelevenítsük. | Memória, metakognitív készségek.  Az ismétlés által a saját tudásra való reflexió. | Mese, népmese, műmese, mesetípusok. |
| MESEVILÁG | | | | |
| **7.** | **Népmese – *A csillagszemű juhász*** | Az óra feladatai közé tartozik, hogy tisztázza a műfaji jellemzőket, az ehhez kapcsolódó fogalmakat. Fontos, hogy ne erre szánjuk a legtöbb időt, ne hagyjuk, hogy az elmélet kiszorítsa a mesében rejlő személyes élményt, az átélés lehetőségét. Csoportos vagy páros gyűjtőmunkával is összeszedhetünk sok közös jellemzőt (pl. a mesékben előforduló természetfeletti alakok, állandó fordulatok, meseszámok). Frontális előadás formájában vagy irányított kérdések segítségével rávezethetjük a diákokat a mesék által küldött jelek lehetséges jelentéseire. Javasoljuk, hogy ezen az órán csak beszélgessünk a fentebbiekről, esetleg utána olvassuk el közösen a tankönyvi szöveget (A mese, 17. o.). *A Mit gondolnak mások? szövegének feldolgozása elhagyható.* | Meseélmények, mesehősök, mesei fordulatok, mesei jellemzők felidézése, rendszerezése. A befogadói képességek fejlesztése, a személyes irodalmi élmény megfogalmazása. A fogalmi gondolkodás fejlesztése a mesékkel kapcsolatos fogalmak alkalmazásával. | A mese műfaji jellegzetességei. Állandó fordulatok, meseszámok, népmese, műmese, mesetípusok. |
| **8.** | **Népmese – *A csillagszemű juhász*** | Az óra elsődleges célja a tanulás tanítása: a múlt órán megbeszélt és olvasott ismeretanyag alapján tanári irányítással a vázlatkészítést, a szöveg tartalmának tömörítését tanulják a diákok. (Példafeladat: a tk. 17. oldalán található *A mese* c. fejezetének 1. bekezdésének vázlatát a tanár fölírja a táblára, a 2-3. bekezdésről a diákok önállóan készítenek vázlatot a füzetbe.) *A Mit gondolnak mások? szövegének feldolgozása elhagyható.* | Írás, szövegalkotás, az írott szöveg megértése. Meseélmények, mesehősök, mesei fordulatok, mesei jellemzők felidézése, rendszerezése. A befogadói képességek fejlesztése, a személyes irodalmi élmény megfogalmazása. A fogalmi gondolkodás fejlesztése a mesékkel kapcsolatos fogalmak alkalmazásával. Szövegértés fejlesztése. | A mese műfaji jellegzetességei. Állandó fordulatok, meseszámok, népmese, műmese, mesetípusok. |
| **9.** | **Műmese – Jacob és Wilhelm Grimm: *Holle anyó*** | Az értő, hangos olvasás gyakorlása (példafeladat lehet a kedvenc részlet kiválasztása, majd hangos felolvasása). Az előző órán tanult, önálló vázlatkészítés gyakorlása tanári segítséggel. | A befogadói képességek fejlesztése: a valóság és fikció különbségének belátása. Annak felismerése, hogy a mesékben alapvető magatartásformák, erkölcsi értékei ismerhetők meg. | Népmese, műmese, jeladás. |
| **10.** | **Állatmese – La Fontaine: *A róka és a gólya*** | Érdemes folytatni a vázlatkészítés gyakorlását. A mese jó alkalmat ad a különböző nézőpontok átélésének gyakorlására (dramatikus feladatokat is lehet adni). A verses és a prózai történetmondás különbségére is fel lehet hívni a figyelmet, pl. a mese saját prózai átirata segítségével. | Szóbeli kifejezésformák: történetmondás, cselekményismertetés. Más nézőpontokba való belehelyezkedés. Önálló szövegalkotás. | Állatmese, verses mese, rím, ritmus. |
| **11.** | **Tündérmese – *Tündérszép Ilona és Árgyélus királyfi*** | A mese feldolgozható a tankönyvi feladatok segítségével vagy pedig dramatikus játékkal. Cél a konfliktusok megoldására törekvő gondolkodás fejlesztése. | A befogadói képességek fejlesztése. Dramatikus készségek fejlesztése, részletek előadása. | Tündérmese. |
| **Kiegészítő anyag** | **Csalimese, láncmese *– A megszámlálhatatlan sok juh, A kakas és a pipe***  **(Az olvasmány és a kapcsolódó ismeretanyag tárgyalása esetén kevesebb idő adódik a témazáró előtt további gyakorlásra.)** | *A Rólad szól* segítségnyújtással kapcsolatos kérdéseivel az előző órákon felvetett kérdésekhez kapcsolhatjuk a mostani olvasmányunkat. Javasolt egy rövid részösszefoglalás a korábban olvasott mesék fogalmaiból (páros vagy csoportmunkában is végezhető).  Tanári döntés alapján a két mese egyikének feldolgozása ajánlott, a másik olvasása/feldolgozása elhagyható. | Erkölcsi érzék és empatikus képességek fejlesztése. A korábban tanultak elmélyítése. A fogalmi gondolkodás fejlesztése a mesékkel kapcsolatos fogalmak alkalmazásával. | Csalimese, láncmese, jelentés. (Ismétlés: a mese műfaji jellegzetességei. állandó fordulatok, meseszámok, népmese, műmese, mesetípusok.) |
| **Kiegészítő anyag** | **Cigány népmese *– Burláj vitéz (részletek)***  ***(*Az olvasmány és a kapcsolódó ismeretanyag tárgyalása esetén kevesebb idő adódik a témazáró előtt további gyakorlásra.)** | Órai közös feldolgozásra javasoljuk, a *Mit gondolnak mások?* cigányságról szóló szövegét, de nem megtanulásra, hanem általános tájékozódásra, a sztereotípiák hatásának csökkentésére. | Erkölcsi érzék és empatikus képességek fejlesztése. A jelen társadalom viszonyainak ismerete. Az aktív és passzív szókincs gazdagítása. | A mesék szerkezete: párhuzamos, ellentétes, fokozásos. |
| **Kiegészítő anyag** | **Orosz népmese *– Az elégedetlen lovacska***  **(Az olvasmány és a kapcsolódó ismeretanyag tárgyalása esetén kevesebb idő adódik a témazáró előtt további gyakorlásra.)** | *A jelek megismerése c*. szöveg közös feldolgozása. Ezen keresztül folytathatjuk a tanulás tanítását: pl. az olvasott szöveget foglalják össze a füzetbe 3-4 mondatban. A kérdések közül javasoljuk a 4. (új befejezés írása) és a 6. (érvelés) önálló megoldását, majd közös megbeszélését. | Írás, szövegalkotás, az írott szöveg megértése. Kreatív gyakorlatokon keresztül a szövegértés, szövegalkotás fejlesztése. Önálló véleményalkotás. | A jelek feldolgozása. |
| **Kiegészítő anyag** | **Részlet egy meseregényből *– Darvasi László: Trapiti, avagy a nagy tökfőzelékháború*** | Szóbeli kifejezőkészséggel kapcsolatos feladatok: választott (vagy a tanár által kijelölt) részlet tartalmának ismertetése néhány mondatban. A 60. oldal 2. kérdésének megoldása szóban (szereplő bemutatása). | Szóbeli kifejezőkészség fejlesztése: történetmondás, jellemzés gyakorlása. A képzelet, az önkifejezés, az egyéni stílus bátorítása. Az olvasási készség fejlesztése: hangos olvasás. | Meseregény. |
| **12.** | **Összefoglalás I.** | A fogalmak ismétlése mellett játékos összefoglalás az *Összefoglalás* feladatai alapján. Páros és csoportmunkában is adhatunk feladatokat (pl. tk. 62/3. feladat). A következő óra előkészítésére föladhatjuk otthoni munkára a 62/1‒2. feladatot. | Vitakultúra, érvelési készség fejlesztése. A korábban tanultak elmélyítése. A fogalmi gondolkodás fejlesztése a mesékkel kapcsolatos fogalmak alkalmazásával. | Ismétlés: A mese műfaji jellegzetességei. Állandó fordulatok, meseszámok, népmese, műmese, mesetípusok. Népmese, műmese, tündérmese, állatmese. A mesék szerkezete. |
| **13.** | **Összefoglalás II.** | A fogalmak ismétlése mellett játékos összefoglalás az *Összefoglalás* feladatai alapján. A 4‒5. feladat közös feldolgozása. | Szóbeli kifejezésformák fejlesztése. | Ismétlés: A mese műfaji jellegzetességei. Állandó fordulatok, meseszámok, népmese, műmese, mesetípusok. Népmese, műmese, jeladás. Tündérmese. Állatmese, változat, művészi jel, művészi üzenet. A mesék szerkezete: párhuzamos, ellentétes, fokozásos. |
| **14‒17.** | **Gyakorlás.**  **(Ha a kiegészítő anyagként közölt mesékből elhagytunk, akkor ehhez több idő áll rendelkezésre.)** | Szövegértési és szövegalkotási feladatok, a témazáró dolgozathoz alkalmazkodva. | A korábbi fejlesztés stabilizálása. |  |
| **18.** | **Témazáró dolgozat: Mesevilág** | Komplex dolgozat a tematikus egység alapján. Tartalmaz szövegértési, szövegalkotási, feladatokat, rákérdez a tanult fogalmakra. | Olvasás, az írott szöveg megértése; írás, szövegalkotás; irodalmi kultúra, az irodalmi művek értelmezése; az ítélőképesség, az erkölcsi, az esztétikai és a történeti érzék fejlesztése (rövid érvelő szöveg a tanultak alapján). | Lásd a tematikus egység egyes részeinél. |
| **19.** | **A témazáró dolgozat értékelése** | A dolgozat értékelése.  Amennyiben a javítás hosszabb időt igényel, erre más leckék feldolgozása után kerülhet sor. | Önkorrekciós készség fejlesztése. |  |
| PETŐFI SÁNDOR: JÁNOS VITÉZ | | | | |
| **20.** | **Petőfi Sándor élete. A *János vitéz* keletkezése.** | Az óra célja a mű szerzőjének a bemutatása, a *János vitéz* iránti kedv felkeltése. Javasoljuk az egyik szöveg (*Petőfi Sándor élete, A János vitéz keletkezése*) önálló feldolgozását: a diákok írhatnak hozzá öt kérdést, mintha szövegértési feladatot készítenének, ezeket utána közösen meg lehet beszélni. *A János vitéz keletkezése* c. szöveg alapján beszélgetést lehet kezdeményezni az összetartást erősítő nemzeti jelképekről. | A szerző életével és a mű keletkezésével kapcsolatos új ismeretek bevezetése. A tanulás tanítása, írott szöveg értelmezése. Nemzeti öntudat, hazafias nevelés. | A szerző legfontosabb életrajzi adatai.  *Életrajzából a születési és halálozási helyén, dátumán kívül legalább további egy életesemény adatai, valamint Szendrey Júlia és Arany János nevének, szerepének ismerete várható el. Az alkotói pálya ismeretanyagát később dolgozzuk fel.* |
| **21.** | **„Szerelem tüze ég fiatal szivében” – Petőfi Sándor: *János vitéz* 1–2. fejezet** | Javasoljuk *Az epikus művek* c. szöveg tanári irányítással történő, frontális feldolgozását. Az óra egy részét a segítségnyújtás témakörének szentelhetjük a *Rólad szól* feladatai segítségével. A *Rendszerezzünk!* infografikája segítségével áttekinthetjük az első két fejezet cselekményét. Házi feladatnak adhatunk rövid memoritereket (pl. a kezdő versszakokat). | Olvasás, az írott szöveg megértése. Új ismeretek bevezetése. Empatikus készség fejlesztése. Szóbeli fogalmazási képesség fejlesztése. | Műnemek: epika, líra, dráma. Eseménysor. |
| **22.** | **„Elváltak egymástól, mint ágtól a levél” – Petőfi Sándor: *János vitéz* 3–4. fejezet** | Az óra elsődleges célja a múlt órán megszerzett elméleti ismeretek elmélyítése, és a mai óra új fogalmainak bevezetése. Az epikus és a lírai művek közti különbséget elsősorban nem az elméleti anyag frontális átadásával, hanem kreatív gyakorlatokkal, korábban olvasott művek felidézésével érzékeltessük. A lecke végén található *Rendszerezzünk!* infografikája segítségével áttekinthető a 3‒4. fejezet cselekménye. A 4. fejezet utolsó versszakait adhatjuk memoriternek. Otthoni feldolgozásra alkalmas lehet a *Mit gondolnak mások?* szövege és a hozzá tartozó kérdések. | Új ismeretek bevezetése, korábbi ismeretek elmélyítése. Az erkölcsi érzék fejlesztése. | Elbeszélő költemény. Műfaj. Ismétlés: Műnemek: epika, líra, dráma. |
| **23.** | **„Éjszaka, zsiványok, csákányok, pisztolyok…” – Petőfi Sándor: *János vitéz* 5‒6. fejezet** | Az elsődleges cél ezen az órán is új ismeret bevezetése (a hasonlat). A mindennapi életből vett példákkal, szófordulatokkal érdemes megvilágítani. Érdemes időt szánni a rajzfilm vonatkozó jelenetének közös megtekintésére, majd megbeszélni, miben különbözött az írott műtől, és vajon miért változtattak rajta a rajzfilm készítői. Kapcsolhatjuk az előző órákhoz erkölcsi szempontok alapján is: helyesen cselekedett-e Jancsi? Indulatból vagy tudatosabban követte el vitatható tettét? | Új ismeretek bevezetése. Vizuális kultúra fejlesztése, művek összehasonlító elemzése. Szóbeli kifejezőkészség fejlesztése: jellemzés, véleményalkotás. Az erkölcsi érzék fejlesztése. | A hasonlat. Költői eszköz. |
| **24.** | **„Csillagokat rúgott szilaj paripája” – Petőfi Sándor: *János vitéz* 7‒10. fejezet** | Az elsődleges cél ezen az órán is új ismeret bevezetése (a metafora). A mindennapi életből vett példákkal, szófordulatokkal érdemes megvilágítani. Adhatunk olyan gyakorlatokat, hogy hasonlatot alakítsanak metaforává, és metaforát hasonlattá. | Új ismeretek bevezetése. Szövegalkotási képesség fejlesztése. | A metafora. Ismétlés: a hasonlat. |
| **25.** | **„Menjünk, rózsám, elébb az édesatyádhoz” – Petőfi Sándor: *János vitéz* 11‒12. fejezet**  **„Mától fogva neved János vitéz legyen” – Petőfi Sándor: *János vitéz* 13‒14. fejezet** | Elsődleges cél a János vitéz további élményszerű feldolgozása, Cél továbbá új ismeret bevezetése (a megszemélyesítés). A mindennapi életből vett példákkal, szófordulatokkal érdemes megvilágítani. Az 1. kérdés rövid szövegalkotási feladat (jellemzés), ennek mintájára adhatunk más szereplőket jellemző feladatokat.  Sor kerülhet egy újabb nagy ismereti egység bevezetésére: az alakzatokéra, ám ez nem kötelező anyag. | Élményszerző olvasás megtapasztalása.  Globális értelmező és reflektáló olvasás.  Erkölcsi érzék fejlesztése.  Családi életre nevelés: harmonikus családi minták közvetítése, a családi közösségek megbecsülése.  Új ismeretek bevezetése.  Saját vélemény megfogalmazása, megvédése érvekkel. | A megszemélyesítés. Ismétlés: a metafora, a hasonlat.  *Alakzatok. Párhuzam.* |
| **26.** | **Részösszefoglalás**  **Szövegalkotás** | Az óra célja a szövegalkotás gyakorlása mellett egy részösszefoglalás is a tanult költői képekből. Feladat lehet: adott témában vagy személyről (pl. minden diák saját magáról) írhat 3-3 hasonlatot, metaforát és megszemélyesítést, majd ezeket felhasználva írni egy bemutatkozó levelet. | Írás, szövegalkotás. | A korábbi leckékben szereplők ismétlése: metafora, hasonlat, megszemélyesítés. |
| **27.** | **„Ment János vitézzel a megindult gálya” – Petőfi Sándor: *János vitéz* 15‒16. fejezet**  **„Ki porából nőttél, árva kis virágszál” – Petőfi Sándor: *János vitéz* 17‒18. fejezet** | A négy fejezet alkalmas lehet a hangos, kifejező olvasás gyakorlására. (Ha nem az órán gyakorolják magukban, már az előző órán fel lehet adni házi feladatnak.)  Az új ismeretanyag nem kötelezően feldolgozandó.  Beszélgetést lehet kezdeményezni a *Kérdések, feladatok* alapján a gyászhoz és a halálhoz való viszonyulásról.  Az újabb alakzattal (fokozás) való megismerkedés nem kötelező, de sort keríthetünk az alakzatok ismétlésére és gyakorlására is. | Élményszerző olvasás megtapasztalása.  Hangos, kifejező olvasás gyakorlása.  Együttműködési képesség gyakorlása.  Vitakultúra fejlesztése. Szóbeli szövegek alkotása: részvétel közös beszélgetésben, vitában. Saját vélemény megfogalmazása, megvédése érvekkel. | *Ellentét. Fokozás. Ismétlés: alakzat, párhuzam.* |
| **28.** | **„Ha nem nyelsz kősziklát, mi majd téged nyelünk” – Petőfi Sándor: *János vitéz* 19‒20. fejezet** | Megpróbálhatjuk a tanulókat maguktól rávezetni a ritmus fogalmára. Kiadhatjuk csoportmunkában, hogy különböző ritmikus részletek előadását gyakorolják, pl. eltapsolt ritmusok, ismert énekek, versek előadása. Az előadások után megpróbálják megfogalmazni, mi volt bennük a közös. | Új ismeretek bevezetése. A csoportmunka a társas kultúra fejlesztéséhez járul hozzá.  Ritmusérzék fejlesztése játékos feladatokkal. Énekes és zenei ritmusok összehasonlítása nem énekelt versek ritmusával. | Ritmus, versritmus. |
| **29.** | **„Éj van-e vagy szemem világa veszett ki?” –**  **Petőfi Sándor: *János vitéz* 21‒22. fejezet** | A szövegrészlet után található kérdéseket tekinthetjük úgy, mint egy kb. húsz perc alatt megoldható feladatsort. A korábban tanult ismereteket kívánó feladatokhoz (1‒2.) egyben az olvasott szöveg értelmezése is szükséges, a 3. kérdés egy rövid szövegalkotási feladat, az 5. kérdés pedig a cselekmény rövid részösszefoglalását adja. Az ütemhangsúlyos verseléshez kapcsolódó ismereteket frontálisan adjuk át a tanulóknak. | Korábban tanult ismeretek előhívása. Új ismeretek bevezetése. Szövegalkotás. Tömörítés. Ritmusérzék fejlesztése játékos feladatokkal. | Ütemhangsúlyos verselés. |
| **30.** | **„Tündérország; ott van a világnak vége” –**  **Petőfi Sándor: *János vitéz* 23‒25. fejezet** | Az új ismeretek feldolgozása után szánhatunk időt a szövegértési feladatok megoldásának gyakorlására is (*Mit gondolnak mások?* szövege). Az önálló megoldások után kérdezzük meg a jó választ adókat, hogy miért ezt tartják helyesnek, állítsuk a jó gyakorlatokat példaként az osztály elé! | Olvasás, az olvasott szöveg megértése. | Ütemhangsúlyos verselés, felező nyolcas, felező tizenkettes. |
| **31.** | **„Látta Iluskává válni a virágot” –**  **Petőfi Sándor: *János vitéz* 26‒27. fejezet** | A rímekkel kapcsolatos új ismeretek bevezetését érdemes összekötni kreatív gyakorlatokkal pl. előre megadott szavakra kell rímelő párt találniuk, majd ezeket a megadott rímképletek szerint értelmes verssorokba rendezni. | Olvasás, az olvasott szöveg megértése. Szövegalkotás fejlesztése. Új ismeretek bevezetése. Íráskészség fejlesztése: kreatív írásgyakorlat. Ritmusérzék fejlesztése játékos feladatokkal. Rímkereső játékok. | Rímfajták: bokorrím, páros rím, keresztrím, félrím, ölelkező rím. |
| **32.** | **Gyakorlás, ha az előző leckék némelyikét összevontuk, s ezért többlet idő áll rendelkezésre.** | A János vitéz élményszerű feldolgozása, kreatív feladatokkal, drámajátékkal, illetve a filmes feldolgozások megtekintése, megbeszélése.  Szövegértési és szövegalkotási feladatok, a témazáró dolgozathoz alkalmazkodva. | A korábbi fejlesztés stabilizálása*.* |  |
| **33.** | **Összefoglalás I.** | Az órát elsősorban a tanult költői képek és alakzatok ismétlésére szánjuk. Érdemes a tanult fogalmakat csoportjaikban feleleveníteni, főleg gyakorlatok formájában (pl. az alakzatokat kell felismerni egy kiválasztott részletben, nem a definíciókat meghatározni). A cselekmény felidézésére alkalmas lehet az összefoglalás 1. feladata. Már az előző órán feladhatjuk házi feladatnak, hogy költői képeket, alakzatokat írjanak ki a műből. Ezeket felolvasva egyéni munkában kell megválaszolni, hogy mit hallottak. | Meglévő ismeretek felelevenítése. | Lásd a tematikus egység egyes részeinél. |
| **34.** | **Összefoglalás II. ‒ Szövegalkotás** | Az órán a témazáróban is előkerülő, a mű egészének megértését és önálló véleményalkotást igénylő rövid szövegalkotási feladatok, ill. a szóbeli megvitatás gyakorlása, az együttműködés erősítése. Pl. Összefoglalás 4‒5., 7‒9. feladatai. | Szövegalkotás. Erkölcsi, esztétikai és történeti érzék fejlesztése. Meglévő ismeretek felelevenítése. | Lásd a tematikus egység egyes részeinél. |
| **35.** | **Témazáró dolgozat** | Komplex dolgozat a tematikus egység alapján. Tartalmaz szövegértési, szövegalkotási, verstani feladatokat, rákérdez a tanult fogalmakra, és méri a memoriterek elsajátításának szintjét is. | Olvasás, az írott szöveg megértése; írás, szövegalkotás; irodalmi kultúra, az irodalmi művek értelmezése; az ítélőképesség, az erkölcsi, az esztétikai és a történeti érzék fejlesztése (rövid érvelő szöveg a tanultak alapján). | Lásd a tematikus egység egyes részeinél. |
| **36.** | **A témazáró dolgozat értékelése** | A dolgozat értékelése.  Amennyiben a javítás hosszabb időt igényel, erre más leckék feldolgozása után kerülhet sor. | Önkorrekciós készség fejlesztése. |  |
| SZÜLŐFÖLD | | | | |
| **37.** | **„Itt ringatták bölcsőm, itt születtem” – Petőfi Sándor: *Az alföld*** | A tájleírás műfajához és a szűkebb környezethez kapcsolódó irodalom feldolgozásához projektmunkát ajánlunk. Az első órán jelöljük ki a csoportokat, és adjunk a lakóhelyhez kapcsolódó feladatokat: pl. a településen vagy a környéken élt író életének, jelentős művének bemutatása (tabló vagy prezentáció készítése); a vidékről íródott könyv bemutatása; a 170. o. *Rendszerezzünk!* nemzeti parkokhoz kapcsolódó feladata; mf. 54‒56. o. projektfeladatok.  Röviden ismételjük át a Petőfi életéről tanultakat. (Miért kötődik az alföldhöz?) A vers olvasása után tisztázzuk a ma már nem ismert szavak jelentését. Páros munkában elvégezhetik a 166. oldal 1. feladatát, ehhez hasonlóan készíthetnek egy leírást az osztályteremről. Házi feladatnak írjanak egy 3-4 versszakos verset a saját szülőföldjükről, kedves vidékükről.  A következő két lecke kiegészítő anyagnak tekinthető. Ezek elhagyása módot ad a témazáró előtt további gyakorlásra. | Irodalmi művek értelmezése: a versszak felismerése, egyszerű jellemzése (sorok száma, hosszúsága, szótagszáma). A versszak és a nagyobb szerkezeti egységek viszonyának megértése. A tanulási képesség fejlesztése: információk, adatok visszakeresése tanári irányítással. | A tájvers. |
| **Kiegészítő anyag** | ***„Húsz esztendő… az idő hogy lejár!” – Petőfi Sándor: Szülőföldemen*** | *Ez a téma különösen alkalmas lehet arra, hogy érzékeltesse: az irodalom rólunk, a mi életünkről szól. A szülőföld és a hazaszeretet után a gyermekkori emlékképekről beszélgethetünk. A Rólad szól 5. feladata alkalmas lehet erre. A Mit gondolnak mások szövege a múlt órai témához kapcsolódik.* | *Hazafias nevelés. Vitakultúra fejlesztése. Saját vélemény megfogalmazása, megvédése érvekkel.* | *Művészi jel.* |
| **Kiegészítő anyag** | ***„Örvény volt nekem a világ s titok” – Szabó Lőrinc: Balassagyarmat*** | *A 2‒3. feladat segítségével értelmezzük a verset. A motívum fogalmát frontális előadással tanítsuk, majd a tankönyvi szövegből önállóan készítsenek 4-5 pontból álló vázlatot a füzetbe. Részösszefoglalásként 5-6 mondatos fogalmazásban válaszolják meg, hogy az olvasott négy versből melyik tetszett a legjobban, és miért.* | *Saját vélemény megfogalmazása, megvédése érvekkel. Összehasonlító műelemzés, olvasmányélmények megfogalmazása. Íráskészség fejlesztése: kreatív írásgyakorlat. Az aktív és passzív szókincs folyamatos gazdagodása, az alapvető helyesírási szabályok készségszintű alkalmazása.* | *A motívum.* |
| **38.** | **„Hortobágy, dicső rónaság” – Petőfi Sándor: *Úti levelek*** | Páros munka: foglalják össze néhány mondatban, hogy milyen külső, ill. belső élmények érik az elbeszélőt – majd mondják el egymásnak megfejtéseiket. A múlt óra jegyzetelési gyakorlatát folytatva készítsenek önállóan vázlatot *Az úti levél* c. részletből. A *Rendszerezzünk!* nyomán kiselőadással készülhetnek a Hortobágy élővilágából. | Önálló kutatómunka. Szöveg tömörítése. Együttműködési készség fejlesztése. Honismeret, hazafias nevelés. | Úti levél. |
| **Kiegészítő anyag** | ***„távoli gyermekkori emlékek” – Kosztolányi Dezső: Édes Anna (részlet)*** | *Az óra egyik célja lehet a városi és vidéki élet összehasonlítása, az ehhez kötődő személyes jellegű élmények megosztása a társakkal. Az olvasott részletből írjanak ki 3 dolgot, amelyet érdekesnek találtak, amely érdekli őket, 1-1 mondatban magyarázzák is meg, hogy miért. Órai munka vagy házi feladat lehet a szöveg mintájára a saját településünk érdekességeit vázlatosan összeírni.* | *Önálló kutatómunka. Szöveg tömörítése. Motiváció: az érdeklődés felkeltése a régió kultúrája iránt.* | *Leírás, képszerűség.* |
| **39.** | **Szövegalkotás** | A házi feladatban elkészített vázlat alapján a saját településükről kell írni a Kosztolányi-részlet vagy a *Mit gondolnak mások?* szöveg mintájára kb. 15 mondat terjedelemben. | Lokálpatriotizmus erősítése. Szövegalkotás fejlesztése. |  |
| **40.** | **Az első órán feladott csoportmunkák bemutatása (kiselőadás, prezentáció, tabló, könyvbemutató)** | A csoportok kb. 10 percben adják elő, hogy mivel készültek. Az első órától kezdve rendszeres tanári segítségnyújtást igényel, a különböző fázisoknál jelen kell lennie a tanárnak, támogatva, továbblendítve a diákokat. | Lokálpatriotizmus erősítése. Együttműködés a társakkal a csoportmunka során. Nyilvános fellépés, előadásban szerzett tapasztalat. A munka végeztével a csoport tagjai értékeljék egymás munkáját. |  |
| **41.** | **A csoportmunkák bemutatásának folytatása.** | A feldolgozás módjától függően a bemutatók megtekintésére meghívhatók a szaktanár kollégák vagy más vendégek. Igyekezzünk ünnepi alkalmat teremteni a tanulói munkák bemutatásából. | Lokálpatriotizmus erősítése. Együttműködés a társakkal a csoportmunka során. Nyilvános fellépés, előadásban szerzett tapasztalat. A munka végeztével a csoport tagjai értékeljék egymás munkáját. |  |
| **42.** | **Összefoglalás** | Az *Összefoglalás* feladatai (tk. és mf.) segítségével felidézzük a legfontosabb tárgyi ismereteket, ill. az olvasott művek jellegzetességeit.  A tanulók 4-6 mondatos fogalmazást írjanak, hogy az olvasott versek közül melyik tetszett nekik a legjobban, és miért. | Az irodalmi művek értelmezése. Az önismeret és a társas kultúra fejlesztése: együttműködés csoportmunkában. | A fogalmak ismétlése. |
| **43.** | **Témazáró dolgozat: Szülőföld** | Komplex dolgozat a tematikus egység alapján. Tartalmaz szövegértési, szövegalkotási, verstani feladatokat, rákérdez a tanult fogalmakra, és méri a memoriterek elsajátításának szintjét is. | Olvasás, az írott szöveg megértése; írás, szövegalkotás; irodalmi kultúra, az irodalmi művek értelmezése; az ítélőképesség, az erkölcsi, az esztétikai és a történeti érzék fejlesztése (rövid érvelő szöveg a tanultak alapján). | Lásd a tematikus egység egyes részeinél. |
| **44.** | **A témazáró dolgozat értékelése** | A dolgozat értékelése.  Amennyiben a javítás hosszabb időt igényel, erre más leckék feldolgozása után kerülhet sor. | Önkorrekciós készség fejlesztése. |  |
| **45.** | ***A* *Pál utcai fiúk* olvasásának előkészítése** | Szánjunk egy tanórát annak, hogy kedvet csináljunk az év legterjedelmesebb olvasmányának önálló elolvasásához. Adjunk stratégiákat ahhoz, hogyan tudják átlendíteni magukat az elején vagy a leíró jellegű részeknél adódó nehézségeken. Idézzük fel a korábbi évek olvasmányainak élményét.  Szervezzünk olvasóköröket vagy olvasópárokat, hogy segíthessenek egymásnak és az élményeket megoszthassák. A regény órai feldolgozásra ugyan csak 12 leckével később kerül sor, de addig is időről időre foglalkozni lehet az olvasás közben adódó kérdésekkel. | Terjedelmes szövegek önálló olvasása, A fantázia, a belső képalkotás, fókuszálás (belefeledkezés), memória fejlesztése. | Olvasási stratégiák.  Könyvtárhasználat/elektronikus könyvtárak használata.  A regény műfaja. |
| CSALÁD, BARÁTSÁG | | | | |
| **Kiegészítő anyag** | **Megbocsátás *– A tékozló fiú története*** | *A fejezet első két leckéjének anyaga összevonható vagy más bibliai/mitológiai történetre cserélhető. Ez módot ad szövegértési és szövegalkotási feladatok elvégzésére, a témazáró előtt további gyakorlásra, vagy a téma más szemelvényen keresztül való tárgyalása is elképzelhető.*  *A tékozló fiú történetében a szülőkkel vagy a testvérekkel való kapcsolat témája közvetlenül érinti a tanulókat, ezért érdemes interaktív, a tanulói munkaformákra építő órát szervezni, pl. dramatizálni a történetet (négyfős csoportokban).*  *Ha memoriter a teljes Családi kör, otthoni tanulásra adjunk föl belőle minden óra után 1-2 versszakot.* | *Társas, együttműködési készség fejlesztése. Más nézőpontok elfogadása.*  *Családi életre nevelés: harmonikus családi minták közvetítése, a családi közösségek megbecsülése. Saját vélemény megfogalmazása, megvédése érvekkel.*  *Archetipikus helyzetek felfedezése a műben.* | *Biblia, példázat.* |
| **Kiegészítő anyag** | ***Gyermeki engedelmesség – Daidalosz és Ikarosz története*** | *A szülőkkel való kapcsolat témája közvetlenül érinti a tanulókat, ezért érdemes interaktív munkaformákra építő órát szervezni, pl. páros munkában rövid párbeszédeket írni Daidalosz és Ikarosz szerepében. A 3. feladat alkalmas a mű szerkezetének vizsgálatára. Az 5. feladat kapcsán csoportmunkát lehet adni: pl. utólag egy bírósági tárgyaláson érvel az egyik csoport Daidalosz védelmében, a másik csoport pedig bűnösségét próbálja bizonyítani. A 3. csoport bíróként az érvek alapján ad igazat egyik vagy másik társaságnak. Házi feladat lehet a 193. oldal 4. feladata nyomán 8-10 mondatos rövid fogalmazást készíteni. Ha memoriter a teljes Családi kör, otthoni tanulásra adjunk föl belőle minden óra után 1-2 versszakot.* | *Társas, együttműködési készség fejlesztése. Más nézőpontok elfogadása. Családi életre nevelés: harmonikus családi minták közvetítése, a családi közösségek megbecsülése. Saját vélemény megfogalmazása, megvédése érvekkel. Archetipikus helyzetek felfedezése a műben.* | *Mitológiai történet* |
| **Kiegészítő anyag** | ***„Mi ő nekünk?” – Petőfi Sándor: István öcsémhez*** | *Indíthatjuk az órát megbeszéléssel/vitával a Rólad szól 2. feladata nyomán. Az egész órát szánhatjuk a versben ábrázolt családi kapcsolatok megbeszélésére: a 196. o. 1-2. feladat kérdései segíthetnek ebben. Ha memoriter a teljes Családi kör, otthoni tanulásra adjunk föl belőle minden óra után 1-2 versszakot.* | *Vitakultúra, társas, együttműködési készség fejlesztése. Szövegértés. Családi életre nevelés: harmonikus családi minták közvetítése, a családi közösségek megbecsülése. Saját vélemény megfogalmazása, megvédése érvekkel.* | *Költői levél.* |
| **46.** | **„Körűl az apróság, vidám mese mellett” – Arany János: *Családi kör*** | Legalább két órát szánjunk a vers feldolgozására. Bevezetésként az óra elején néhány percben megbeszélhetjük, a *Rólad szól* kérdéseit. A vers olvasása után beszéljük meg, kinek mi tetszett benne, amit a saját leendő családjában is szívesen átélne (helyzetek, hangulatok, szokások) – készítsenek róla jegyzetet is. Páros munkára alkalmas lehet a vers szerkezetét vizsgáló 2., 5. feladat, ill. alakzatok, költői képek felsorolása. Az életkép fogalmát rövid frontális előadás formájában taníthatjuk meg. | Az olvasott szöveggel összefüggésben az aktív szókincs gazdagítása. Az esztétikai érzék fejlesztése Családi életre nevelés: harmonikus családi minták közvetítése, a családi közösségek megbecsülése. Saját vélemény megfogalmazása, megvédése érvekkel. Az együttműködési készség fejlesztése. | Életkép. |
| **47.** | **„Körűl az apróság, vidám mese mellett” – Arany János: *Családi kör*** | Megbeszélés formájában dolgozhatjuk fel az 1., 3., 4. feladatokat. A *Mit gondolnak mások?* 4. feladatát is közös megbeszélés formájában dolgozzuk fel (készítsenek róla jegyzetet). Beszéljünk a korábbi órákon megismert művekben szereplő családokról, az olvasott viszonyokról, emberi kapcsolatokról – miért működik jobban az Arany-versben olvasott család? Készítsenek róla jegyzetet. | Az olvasott szöveggel összefüggésben az aktív szókincs gazdagítása. Az esztétikai érzék fejlesztése. Családi életre nevelés: harmonikus családi minták közvetítése, a családi közösségek megbecsülése. Saját vélemény megfogalmazása, megvédése érvekkel. Az együttműködési készség fejlesztése. | Életkép. |
| ***Kiegészítő anyag*** | ***Kortárs gyermeklírai alkotások a családi élet témakörében.*** | *A következő három leckéből legfeljebb kettő elhagyható, illetve bármelyik leckében a kortárs gyermeklírai alkotás más hasonlóval felcserélhető. Az alkotások feldolgozása során elsősorban az olvasás megszerettetésére, a szövegértési képességfejlesztésre, alkotó tevékenykedtetésre helyezendő hangsúly. A kapcsolódó ismeretanyag elsajátítását sem kell megkövetelni.* | *Empatikus készség, a másik nézőpontjába való belehelyezkedés. Az irodalom által való személyes érintettség felismertetése.*  *Szóbeli kifejezőkészség fejlesztése, véleményalkotás.* |  |
| ***Kiegészítő anyag*** | ***Magányosabb vagyok, mint egy hős” – Kiss Ottó: Csillagszedő Márió (részletek)*** | *Az óra előkészítéseként otthon olvassa át mindenki a fogalmazást, amit az általa elképzelt, ideális családról írt. A Rólad szól kérdéseit megbeszélhetjük az óra elején, biztos, hogy többen szívesen szólnak hozzá a témához. Valószínűleg a szokatlan forma miatt is többen kíváncsiak lesznek, a tankönyvi szöveg nélkül, kötetlenebb beszélgetésben szóljunk a szabad versről, ill. a tankönyv által megfogalmazott „költemény” fogalmáról.* | *Empatikus készség, a másik nézőpontjába való belehelyezkedés. Az irodalom által való személyes érintettség felismertetése. A vers fogalmának átértékelése. Szóbeli kifejezőkészség fejlesztése: véleményalkotás.* | *Szabad vers* |
| ***Kiegészítő anyag*** | ***„Jó játék a verseskötet” – Varró Dániel: Hat jó játék kisbabáknak.*** | *A humoros vers olvasása után a Kérdések, feladatok segítségével is elindíthatjuk a beszélgetést. Eközben térjünk rá a versbeli én kérdésére (erről szól A költő hangja c. szöveg). Korábbi művekre is visszautalva próbáljuk meg tudatosítani: nem a költő beszél, hanem más szerepében szólal meg.* | *Szövegfeldolgozás. Összehasonlítás a problémamegoldó gondolkodás fejlesztésére. Íráskészség fejlesztése: kreatív írásgyakorlat.* | *A költő hangja.* |
| **Kiegészítő anyag** | ***„Alszik alatta a rét meg az erdő” – Szabó T. Anna: Hóhullásban*** | *A Rólad szól kérdéseivel bevezethető az egyén és közösség kapcsolata. Akár versszakról versszakra együtt újraolvasva segíthetünk a diákoknak felismerni a vers témáját. A 3‒4. kérdés A szöveg zenéje által fölvetett kérdés felé irányíthatja a beszélgetést. Közös megbeszélésre érdemes a Mit gondolnak mások? közösségi összetartásról szóló szövege.* | *Szóbeli kifejezőkészség fejlesztése: véleményalkotás. A közösségi összetartás erősítése. A mű jelentésrétegeinek feltárása.* | *A szöveg zenéje.* |
| **Kiegészítő anyag** | ***Munka és szórakozás – Mark Twain: Tom Sawyer kalandjai (részlet)*** | *A klasszikus ifjúsági regény részlete helyett vehető más hasonló, amely ehhez hasonlóan kedvet csinál az olvasáshoz.* | *Szóbeli kifejezőkészség fejlesztése: véleményalkotás.* | *Az elbeszélői nézőpont jellemzői.* |
| **48.** | **Összefoglalás, szövegalkotás** | A munkafüzetben található összefoglalás 71/4. feladata alapján 8-10 mondatos fogalmazás írása. A tankönyv 221/2‒3. feladat páros vagy csoportmunkára nyújt lehetőséget. | Családi életre nevelés: harmonikus családi minták közvetítése, a családi közösségek megbecsülése. Szövegalkotás, összegzés. Szóbeli kifejezőkészség fejlesztése: véleményalkotás. | Ismétlés. |
| **49.** | **Összefoglalás** | Az *Összefoglalás* feladatainak (mf.) megoldása. Ismert vagy más versekből alakzatok, költői képek keresése. | Családi életre nevelés: harmonikus családi minták közvetítése, a családi közösségek megbecsülése. Szövegalkotás, összegzés. A tanulási képesség fejlesztése: információk, adatok visszakeresése tanári irányítással. Esztétikai érzék fejlesztése. | Ismétlés. |
| **50.** | **Témazáró dolgozat: Család, barátság** | Komplex dolgozat a tematikus egység alapján. Tartalmaz szövegértési, szövegalkotási, verstani feladatokat, rákérdez a tanult fogalmakra, és méri a memoriterek elsajátításának szintjét is. | Olvasás, az írott szöveg megértése; írás, szövegalkotás; irodalmi kultúra, az irodalmi művek értelmezése; az ítélőképesség, az erkölcsi, az esztétikai és a történeti érzék fejlesztése (rövid érvelő szöveg a tanultak alapján). | A témához kapcsolódó fogalmak, alakzatok és költői képek azonosítása, memoriter. |
| **51.** | **A témazáró dolgozat értékelése** | A dolgozat értékelése.  Amennyiben a javítás hosszabb időt igényel, erre más leckék feldolgozása után kerülhet sor. | Önkorrekciós készség fejlesztése. |  |
| MOLNÁR FERENC: A PÁL UTCAI FIÚK | | | | |
| **52.** | **Bevezetés a regényhez** | A bevezető óra arra épít, hogy a tanulók már olvasták a könyvet. Ezt az órát szánjuk a ráhangolódásra.  Szóban vagy írásban fölvethetjük a következő kérdéseket: pl. írj három fordulatot, amire nem számítottál olvasás közben! Mik voltak a legizgalmasabb részek? Neked mi tetszett legjobban a regényben, és mit szerettél volna, hogy máshogy alakuljon? Rajzos feladatot is adhatunk, hasonlóan az előző kérdésekhez, pl. rajzolja le a kedvenc jelenetét, miért pont ezt választotta stb. A munkafüzet 74. oldalán levő feladatokat is felhasználhatjuk. | Ráhangolódás, belehelyezkedés a regény világába. A regény által felvetett erkölcsi kérdésekről való állásfoglalás. Önálló vélemény megfogalmazása, érvelés. | A regény cselekményének vázlata, a szereplők és események ismerete. |
| **53.** | **Erőszak gyerekek között –**  **„Valóságos rablás”** | A *Kérdések…* kreatív feladatai a történet továbbgondolásában, mélyebb átélésében is segítenek. A 3‒4. feladat alapján rendezhetünk vitát vagy megbeszélést. A viszonylag könnyen megérthető szöveg (*A regény*) alkalmas az önálló feldolgozásra, vázlatkészítésre. A munkafüzet témához/olvasott részlethez kapcsolódó feladatai (75‒76. o.) bárhol felhasználhatók. | Az aktív és passzív szókincs bővítése, az alapvető helyesírási szabályok készségszintű alkalmazása. Lényegkiemelés, tömörítés, szövegkiegészítés, jártasság a verbális és vizuális információ együttes kezelésében. | Ismétlés: műnem, epika.  A regény műfaja. |
| **54.** | **Olvasmány a félelemről és a bátorságról –**  **„Haza szeretnék menni”** | Ez a történet a regény egyik legizgalmasabb részlete. A tankönyv 2. feladata mellett (a fiúk viselkedésének jellemzése) írassunk egy rövid levelet, ahol az egyik szereplő helyzetébe belehelyezkedve meséli el a vele történteket! A *Mit gondolnak mások* közös feldolgozása. | Íráskészség fejlesztése: jellemzés, kreatív írásgyakorlat. A képzelet, az önkifejezés, az egyéni stílus bátorítása. | Cselekmény, esemény. |
| **55.** | **Drámajáték** | Az előző órán olvasottakhoz, a bátorság és becsület témaköréhez kapcsolódnak a munkafüzet 87. oldalának *Drámázzunk!* c. 1. feladata. Próbáljuk eljátszani mindhárom jelenetet (akár több csoportra bontva az osztályt), de hagyjunk időt az előkészítésre, a játék utáni megbeszélésre is. | A társas kultúra fejlesztése. Közösségi élmény átélése. Más nézőpontjának átélése. |  |
| **56.** | **Olvasmány a megbocsátásról – „Jóvá akarom tenni a hibámat”** | Óra elején a tanár olvassa fel a részletet, hogy újból átéljék a diákok a drámaiságát, ne csak az otthoni olvasás emlékére támaszkodjanak az óra során. A *Kérdések…* 4. feladatával vitát kezdeményezhetünk a szöveg által felvetett erkölcsi kérdésről (a *Rendszerezzünk!* feladatát is ide kapcsolhatjuk). A frontálisan tanított elméleti részlet után (*A regény szerkezete*) a megbocsátás témakörén belül maradva olvassuk el közösen a *Mit gondolnak mások?* szövegét. | Hangos olvasás az olvasási készség fejlesztésére. Szóbeli kifejezőkészség fejlesztése: véleményalkotás. Problémamegoldó gondolkodás fejlesztése. | A regény szerkezete, idő- és térviszonyok. |
| **57.** | **Olvasmány a gyengék erejéről – „Neked köszönhetjük”** | *A konfliktus* c. részlet olvasásakor utaljunk vissza korábbi olvasmányainkra, alátámasztva az olvasottakat, miszerint az egyik leggyakoribb irodalmi motívumról van szó. A *Kérdések…* feladatai kapcsán próbáljunk több szempontot érvényesíteni (pl. a 240/1. feladatot meg lehet írni a vörösingesek és a Pál utcaiak szemszögéből is). | Szóbeli kifejezőkészség fejlesztése: jellemzés, véleményalkotás. Íráskészség fejlesztése: kreatív írásgyakorlat. Problémamegoldó gondolkodás fejlesztése. Az aktív és passzív szókincs folyamatos gazdagítása, az alapvető helyesírási szabályok készségszintű alkalmazása. | A konfliktus. |
| **58.** | **Olvasmány a gyengék erejéről – „Neked köszönhetjük”** | A munkafüzet feladatainak önálló megoldása (81‒82/1‒3., 5‒6.). A regény ismerete, ill. megfelelő szövegértési és szövegalkotási képesség szükséges a megoldáshoz. | Szövegértési, szövegalkotási képesség mérése. |  |
| **59.** | **Drámajáték** | Az órát a munkafüzet 87/2. feladatában található drámajátékra (a korábbi drámajáték mintájára) fordíthatjuk.  A megfelelő körülmények híján az összefoglalót előbbre hozva, több időt fordíthatunk a témazáró dolgozatra való felkészülésre. | A társas kultúra fejlesztése. Közösségi élmény átélése. Más nézőpontjának átélése. |  |
| **60‒61.** | **Összefoglalás**  **(A drámajátékra fordított idő egy részével megnövelhető.)** | Tekintettel arra, hogy az elmúlt órákon elsősorban részletek elemzésére volt mód, itt szükséges áttekinteni a regény egészét. Kiemelt szempontok:  A cselekmény szerkezete, a konfliktus kiindulása, fokozódása és megoldása.  A szereplők jellemének és világképének változása, a „nevelődés-regény” jelleg. (a regénytípus elméleti tárgyalása nélkül!)  A regény eszméinek, világképének tisztázása.  Az olvasói élmény felidézése, megerősítése.  Az ismeretek rendszerezéséhez alkalmasak a tankönyv és a munkafüzet összefoglaló feladatai. | A tanulási képesség fejlesztése: információk, adatok visszakeresése tanári irányítással. Szöveg értelmezése, egyszerű ok-okozati összefüggés felismerése; következtetések. | A regényhez kapcsolódó ismeretek ismétlése. |
| **62.** | **Témazáró dolgozat** | Komplex dolgozat a tematikus egység alapján. Tartalmaz szövegértési, szövegalkotási feladatokat, rákérdez a tanult fogalmakra.  A szövegalkotás lehet kreatív jellegű: a szereplők nevében fogalmazott beszámoló, levél, napló stb. | Olvasás, az írott szöveg megértése; írás, szövegalkotás; irodalmi kultúra, az irodalmi művek értelmezése; az ítélőképesség, az erkölcsi, az esztétikai és a történeti érzék fejlesztése (rövid érvelő szöveg a tanultak alapján). | A regényhez kapcsolódó ismeretek ismétlése, elsősorban: regény, cselekmény, esemény, a regény szerkezete, a konfliktus. |
| **63.** | **A témazáró dolgozat értékelése** | A dolgozat értékelése.  A legjobban sikerült fogalmazásokat osszuk meg egymással!  Amennyiben a javítás hosszabb időt igényel, erre más leckék feldolgozása után kerülhet sor. | Önkorrekciós készség fejlesztése. |  |
| ÉV VÉGI ÖSSZEFOGLALÁS | | | | |
| **64.** | **Év végi ismétlés: Irodalmi olvasmányaink.**  **Év végi ismétlés: Fogalmak** | Visszatekintés az év során olvasott irodalmi szemelvényekre, rendszerezésük, élményfelidézés.  A tantervben előírt fogalmak rendszerezése. Történhet játékos formában. | Az olvasmányélmények felidézésével a motiváció fokozása. Tartalmi felidézés képességének fejlesztése.  A tanulási képesség fejlesztése: információk, adatok visszakeresése tanári irányítással. | Lásd a tematikus egységek egyes részeinél. |
| **65.** | **Év végi ismétlés II.: szövegalkotás** | A szövegalkotási készség felmérése és összevetése a tanév elejivel. | Rövidebb szövegek alkotása, személyes és olvasmányélmények megfogalmazása. Saját vélemény megfogalmazása, megvédése érvekkel. |  |
| **66.** | **Év végi ismétlés III.: szövegértés** | A szövegértési készség felmérése és összevetése a tanév elejivel. | Szövegértési készség fejlesztése. Problémamegoldó gondolkodás fejlesztése. Szövegfeldolgozás. |  |
| **67.** | **Az éves munka értékelése, osztályzatok lezárása** | A közösen elvégzett munka értékelése. (Az egyéni értékelést ne a tanórán végezzük el, ott csak a közös munka legfőbb támaszainak mondjunk köszönetet.) | Reflexiós és önértékelés képességének fejlesztése. |  |
| **68‒69.** | **Találkozás az élő irodalommal** | Tanulmányi kiránduláshoz vagy színház-, mozilátogatáshoz, író-olvasó találkozóhoz kapcsolódó, irodalomhoz is köthető ismeretek és élmények feldolgozása. | Az ismeretek összekapcsolásának képessége, komplex gondolkodás, nyitottság, érdeklődés fokozása. | Kapcsolódó ismeretanyag. |
| **70‒71.** | **Játékos irodalomóra** | Év közben is beépíthetjük: lehet múzeumlátogatás, vetélkedő szervezése, külső előadó (pl. író, költő) előadása/foglalkozása stb. | Az irodalom, az olvasás iránti kedv felkeltése. Az irodalom által felvetett kérdésekben való személyes érintettség tudatának kialakítása. |  |
| **72.** | **Olvasmányajánló** | Azok a tanulók, akik erre vállalkoznak, fogalmazzanak meg ajánlásokat társaik számára, mit érdemes olvasniuk a nyári szünetben. A társak javaslata hatásosabb lehet a tanárénál. A házi olvasmány mellett a közösen kiválasztott és az egymás tanácsai alapján választott („kölcsönös”) olvasmányok jelentősen javítják az olvasási motivációt. A gyakorlottabb olvasók pedig közösségi igazolást, presztízst szerezhetnek jó ajánlásaikkal. A tankönyvben ajánlott ifjúsági regényeket is a diákok mutassák be és ajánlják egymásnak. | Olvasási motiváció.  Tartalom összefoglalása, lényegkiemelés készsége. Élményszerű, szuggesztív élőbeszéd képességének fejlesztése.  Társas kapcsolatok fejlesztése. | Olvasási stratégiák |